"JULY 1, 2024 ATANGIN CRIMINAL LAW THAR HMAN A NI DAWN","866/2024-2025 AIzawl the 19th June, 2024 : Misual leh dan bawhchhiate hremna dan thar (Major Criminal Law) - Bharatiya Nyaya Sanhita (BNS), Bharatiya Nagarik Suraksha Sanhita (BNSS) leh Bharatiya Sakshya Adhiniyam (BSA) chu July 1, 2024 atang hian India ram pumah hman tan a ni dawn. BNS hian Indian Penal Code, 1860 a thlak ang a, BNSS hian Code of Criminal Procedure, 1973 a thlak ang a, BSA hian Indian Evidence Act, 1872 a thlak ang. BNS hian Section 358 a nei ang (IPC in Section 511 a nei). Dan bawhchhiat theihna chi 20 belh niin, lung in tan theihna hi 33-a tihpun a ni bawk. Vantlang hna thawh (community service)-a inhrem theihna tur dan bawhchhiatna chi ruk dah belh a ni a, inhrem ngei ngei ngaihna chi 23 dah belh a ni bawk. BNSS hnuaiah hian Police-in mi an kawl theih chhung hian dan bawhchhiat azirin ni 15 atangin ni 90-ah tihpun a ni. BNSS hian Section 531 a nei bawk (CrPC ah Section 484). Tluang tak leh harsatna lian tham awm lova heng dan thar pathumte hi hman a nih theihna atan Mizoram Police chuan theihtawp a chhuah a ni. Heng Criminal Law tharte hi District leh Unit hrang hranga Police ten an hriatthiam leh an bel theihna turin theihtawpin hma lak a ni a. Training Branch, PHQ chuan BPR&D, Govt. Mizoram Law College, Mizoram Forensic Science Laboratory te pawh hemi kawngah hian a thawhpui bawk a ni. Police mi leh sa, Judicial mi te leh Sawrkar Official te pualin hemi thilah hian Mizoram University nen MoU ziah a ni a, a taka hma lak chhoh mek a ni bawk. Dan thar hman chungchanga hmalakna atan hian Mizoram Police hnuaiah Committee pawimawh panga, 1) Legal Issues, 2) Technology Upgradation, 3) Training, Digital Investigation leh 5) Financial Implication te din a ni a. Heng Committee te hian thil tul leh mamawh hrang hrang te zir chiangin, heng dan thar hi hlawhtling taka hman a nih theiha atan Dt. 20.3.2024 khan sawrkarah Rs. 13.4 Crores (vaibelchhe 13.4) hmanna tur an thehlut tawh a ni. NCRB atanga Technical Team lo kal ten offline CCTNS system-ah heng dan thar hmanna tur patch hi hlawhtling takin an rawn test tawh a, Knowledge Partners-te hnenah training pawh pek niin Police Station tinah hmang nghal thei turin intirhchhuah vek a ni tawh bawk. SsP Aizawl, Champhai, Lunglei, Lawngtlai leh Saitual te chu dan bawhchhiatna lianthamah uluk taka crime scene videography pawh ti tan turin thu pek an ni bawk. Mipui nawlpui leh Police mi leh sa ngei te tan pawha inzirna turin heng Criminal Law thar atanga a pawimawh zual lawr khawmin video siam a ni a. Lehkhabu leh thuziak te pawh siam niin hmun hrang hrangah thawn darh a ni. Tin, Case IO te hman tur form Delhi Police in an siam te, Police Organisation dangin FAQ an siam te pawh Mizoram mila siam danglam niin Unit tinah thawn darh a ni bawk. Mizoram Police chuan Mobile Forensic Van pali (4) lei tawhin heng District Headquarters viz. Aizawl, Lunglei, Champhai leh Kolasib ah te hian a dah tawh a. Mizoram Forensic Science Laboratory chuan tunah hian Mobile Forensic Van sawm (10) dang lei turin hma a la leh mek a, rei lo tea lo thleng mai tura ngaih a ni. Tin, heng Forensic Vehicle te hi a thiamin an enkawl a ngaih avangin hetiang lama thiamna nei (trained forensic person) lirthei pakhat atan mi pali zel la thar turin sawrkarah dilna thehluh a ni a. Hemi bakah hian District Mobile Forensic Unit panga, Aizawl, Lunglei, Champhai, Kolasib leh Lawngtlai tan din turin rawtna thlen a ni tawh bawk. District tin SsP ten biak in, zirna in leh tlawmngaipawlte hnenah dan thar hman chungchanga inzirtirna Mizoram hmun hrang hrangah an nei bawk a ni.",Dated: 19 th Jun 24 4:23 PM,https://dipr.mizoram.gov.in/post/july-1-2024-atangin-criminal-law-thar-hman-a-ni-dawn